ORDE do 21 de abril de 2005 pola que se aproban os estatutos do Colexio Oficial de Farmacéuticos de Lugo.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 11/05/2005

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Xustiza, Interior e Administración Local en virtude do Decreto 8/2003, do 18 de xaneiro).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, na súa disposición transitoria establece a obriga dos colexios profesionais galegos e os consellos galegos de colexios que estivesen constituídos á entrada en vigor desta lei, de adaptar os seus estatutos a ela.
De acordo coa devandita lei, os estatutos elaborados polos colexios profesionais, así como as súas modificacións, serán comunicados á consellería competente en materia de colexios profesionais para a súa aprobación definitiva.
A aprobación definitiva deberá producirse no prazo máximo de seis meses, transcorrido o citado prazo sen declaración expresa, esta entenderase de carácter favorable.
Tendo en conta o exposto, e no uso das facultades que me foron conferidas,
DISPOÑO:
Artigo único.-Aprobar os estatutos do Colexio Oficial de Farmacéuticos de Lugo que figuran como anexo a esta orde.
Disposición adicional
Para os profesionais ao servizo da Administración pública haberá que aterse ao disposto no artigo 3 da Lei 11/2001, do 18 de setembro, de colexios profesionais da Comunidade Autónoma de Galicia.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 21 de abril de 2005.
Jesús C. Palmou Lorenzo
Conselleiro de Xustiza, Interior e Administración
Local
ANEXO
ESTATUTOS COLEXIO OFICIAL DE FARMACÉUTICOS DE LUGO
TÍTULO I
Disposicións xerais
Artigo 1º.-Natureza do Colexio Oficial de Farmacéuticos.
1. O Colexio Oficial de Farmacéuticos da Provincia de Lugo, constituído con carácter representativo e estrutura democrática, é unha corporación de dereito público, recoñecido e amparado polo art. 36 da Constitución e regulado pola lexislación estatal sobre colexios profesionais, así como pola Lei 11/2001, do 18 de setembro, de colexios profesionais da Comunidade Autónoma de Galicia, gozando de personalidade xurídica e plena capacidade de obrar para o cumprimento dos seus fins, con independencia das distintas administracións públicas, das que non forma parte, sen prexuízo das relacións que con estas lle corresponda.
2. O Colexio Oficial de Farmaceuticos da Provincia de Lugo rexerase polo disposto na Lei 11/2001, do 18 de setembro, de colexios profesionais da Comunidade Autonoma de Galicia, polos presentes estatutos, así como polos regulamentos de réxime interior que, se é o caso, se aproben e que non poderán ir contra o disposto nestes estatutos.
A participación dos colexiados na organización e funcionamento do colexio desenvolverase, como mínimo, a través das seguintes vías:
a) Dereito ao sufraxio activo e pasivo para a eleccion dos membros aos órganos de goberno, de acordo cos presentes estatutos.
b) Dereito a promover actuacións dos organos de goberno por medio de iniciativas formuladas nos termos previstos estatutariamente.
c) Dereito a, no seo do colexio, crear agrupacións representativas de intereses específicos, con sometemento, se é o caso, aos órganos de goberno do colexio.
d) Dereito a participar na Asemblea Xeral, con pleno dereito de sufraxio en todas as tomas de decisións que sexan competencia desta nos termos fixados nestes estatutos.
Artigo 2º.-Ámbito.
1. O ámbito de actuación do Colexio Oficial de Farmacéuticos da Provincia de Lugo será a antedita provincia, na que non poderá crearse outro da mesma profesión.
Está integrado polos licenciados en farmacia que exerzan a profesión nas súas distintas modalidades dentro da provincia de Lugo e teñan o seu domicilio profesional único ou principal no ámbito territorial desta provincia, sen prexuízo do disposto no artigo 9º.
2. O colexio denominarase Colexio Oficial de Farmacéuticos da Provincia de Lugo e o seu domicilio social é r/ Ramón y Cajal 2, 2º, que poderá ser modificado pola Asemblea Xeral, e sen prexuízo de que ocasionalmente poidan celebrarse reunións dos órganos de goberno en lugar distrinto da sede colexial.
Artigo 3º.-Representación.
O Colexio Oficial de Farmacéuticos da Provincia de Lugo estará representado e coordinado a nivel autonómico polo Consello de Colexios Oficiais de Farmacéuticos da Comunidade Autónoma de Galicia no suposto da súa creación, e no ámbito estatal e internacional polo Consello Xeral de Colexios Oficiais de Farmacéuticos de España.
As relacións entre o Consello Xeral de Colexios Oficiais de Farmacéuticos de España, ou Consello Autonómico no suposto da súa creación, e o Colexio Oficial de Farmacéuticos da Provincia de Lugo desenvolveranse atendendo aos principios de solidariedade e unidade profesional, cooperación, colaboración e coordinación.
TÍTULO II
Dos fins e funcións
Artigo 4º.-Fins.
É fin esencial do Colexio Oficial de Farmacéuticos da Provincia de Lugo a ordenación do exercicio da profesión dentro do marco legal respectivo, a representación dela e a defensa dos intereses profesionais dos colexiados. Ademais, terá os seguintes fins:
a) Velar pola satisfacción dos intereses xerais relacionados co exercicio da profesión.
b) Lograr a constante mellora do nivel de calidade da prestación profesional dos colexiados, promovendo a súa formación e perfeccionamento.
c) Cooperar na mellora dos estudos conducentes á obtención de títulos habilitantes para o exercicio da profesión.
d) Colaborar coas administracións públicas no exercicio das súas competencias, nos termos previstos na lexislación vixente.
Artigo 5º.-Funcións.
Correspóndelle ao Colexio Oficial de Farmacéuticos da Provincia de Lugo, no seu ámbito territorial, o exercicio das funcións que lle atribúe a lexislación vixente na materia, e en concreto o artigo 9 da Lei 11/2001, do 18 de setembro, de colexios profesionais da Comunidade Autónoma de Galicia. Sen prexuízo do anterior, estanlle atribuídas especificamente as seguintes:
1. Ordenar no marco das leis e no ámbito da súa competencia o exercicio da profesión, velando pola deontoloxía e dignidade profesional, vixiando o cum
primento das disposicións reguladoras do exercicio profesional nas súas diversas modalidades.
2. Cooperar cos poderes públicos na promoción do dereito á saúde e colaborar coas administracións públicas do seu ámbito territorial, para o cal poderán subscribirse acordos ou convenios no marco da normativa vixente.
3. Vixiar e facer cumprir toda a lexislación que afecte á profesion farmacéutica, podendo crearse para tal fin unha comisión deontolóxica e dotarse dun servizo de inspección colexial.
4. Exercer as competencias que lle sexan atribuídas pola lexislación ou delegadas pola Administración.
5. Estimula a promoción científica, cultural, laboral e social da profesión, fomentando a solidaridade e o progreso profesional dos farmacéuticos colexiados.
6. Fomentar a investigación, podendo instalar laboratorios con fins docentes, formativos e para a práctica de análises e fórmulas maxistrais que lle sexan solicitados e que, pola súa tecnoloxía especial, non poidan ser realizados polos seus colexiados individual ou agrupadamente.
7. Editar toda clase de publicacións relacionadas co colexio ou a profesión.
8. Desempeñar no seu ámbito a representación e defensa da profesión ante a Administración, institucións, tribunais, entidades e particulares, con lexitimación para ser parte en cantos litixios e causas afecten os intereses profesionais e fins do colexio, podendo outorgar poderes para a súa representación e defensa de conformidade coas leis.
9. Participar nos organos consultivos e comisións das adminstracións públicas territoriais cando estea previsto nas disposicións aplicables ou aquelas llo requiran.
10. Colaborar coas administracións, xulgados e tribunais mediante a realización de estudos, emisión de informes, ditames, elaboración de estatísticas e outras actividades relacionadas cos seus fins.
11. Adoptar as medidas conducentes a evitar o intrusismo profesional e a competencia desleal entre profesionais.
12. Constituír comisións no seo do colexio para as distintas modalidades de exercicio profesional.
13. Exercer a potestade disciplinaria sobre os colexiados, cando infrinxan os deberes profesionais ou as disposicións legais reguladoras do exercicio profesional no seu ámbito territorial. Así mesmo exercerá a potestade disciplinaria sobre os colexiados ocasionais polas actuacións profesionais que estes realicen no seu ámbito territorial.
14. Elaborar os orzamentos do colexio e fixar as cotas de colexiación, ordinarias e extraordinarias, fixas ou variables e derramas que deben satisfacer os colexiados, así como as contraprestacións pecu
niarias que deben aboar por actuacións que realice o colexio.
15. Intervir, logo de solicitude, en vía de conciliación ou arbitraxe nas cuestións que, por motivos profesionais, se susciten entre colexiados, así como naquelas que, promovidas entre colexiados e terceiros, lles sexan sometidas para a súa resolución.
16. Organizar e prestar cantos servizos e actividades de asesoramento científico, xurídico, administravo, laboral e fiscal ou de calquera outra natureza fosen necesarios para a mellor orientación e defensa dos colexiados no exercicio profesional e non no particular e privado.
17. Realizar, respecto do seu patrimonio, e sen exclusion, toda clase de actos de disposición, administración e gravame, coa autorización da Asemblea Xeral.
18. Establecer acordos de cooperación cos demais colexios, consellos de colexios e Consejo General de Colegios, tanto no ámbito da profesión farmacéutica como nos doutras profesións tituladas, así como concellos, deputacións e outros organismos.
19. Establecer e regular, se é o caso, a publicidade que poidan realizar os colexiados nas modalidades de exercicio da profesión que sexan susceptibles de facela, sen prexuízo da normativa reguladora en materia de publicidade sanitaria.
20. Regular as autorizacións de rótulos e carteis anunciadores e indicadores de oficinas de farmacia, en orde exclusivamente a facilitar a súa localización polos usuarios.
21. No marco da normativa vixente, ordenar, regulamentar e velar os horarios oficiais que, con carácter de mínimos e máximos, se establezan para a apertura e peche das oficinas de farmacia con facultade para exixir o seu cumprimento, e organizando as correspondentes quendas de urxencia, así como as de vacacións, co fin de garantir en todo momento a continuidade na prestación asistencial e sanitaria farmacéutica á comunidade polas oficinas de farmacia.
22. Xestionar, efectuar, tramitar e presentar como órgano de representación exclusivo dos intereses profesionais da totalidade dos farmacéuticos titulares e propietarios das oficinas de farmacia, sempre que se axuste á legalidade vixente na materia, a facturación e liquidación, polas dispensacións de medicamentos e demais produtos sanitarios efectuadas polas oficinas de farmacia ao Sistema Nacional de Saúde e demais entidades concertadas.
Corresponderá unicamente aos titulares propietarios de oficina de farmacia coñecer, debater e aprobar o texto no que se fixan as condicións establecidas para a prestación farmacéutica a través das oficinas de farmacia, que se poidan concertar coa Administración sanitaria ou outras entidades. Para estes efectos, a convocatoria para a súa aprobación, irá dirixida única e exclusivamente a este grupo de colexiados.
23. Autorizar o nomeamento de directores técnicos, substitutos, adxuntos e rexentes das oficinas de farmacia, así como das restantes modalidades de exercicio profesional de acordo coa normativa vixente en cada caso.
24. Redactar e aprobar, coa autorización da Asemblea Xeral os regulamentos de orde interna que se estimen convenientes para o bo funcionamento do colexio en canto non se opoñan ao disposto neste estatuto.
25. Facilitar aos colexiados os libros recetarios, de estupefacientes, e en xeral, todos aqueles impresos que sexan necesarios para a boa marcha do seu exercicio profesional.
26. Tomar nota dos títulos de licenciado en farmacia, doutor, especialista, así como dos diplomas de cursos de formación e deixalos anotados nos conseguintes libros rexistro.
27. Participar coas facultades de farmacia no desenvolvemento das prácticas tuteladas, realización de cursos de especialización e formación continuada dos farmacéuticos, colaborando, se é o caso, na elaboración dos plans de estudo.
28. As demais que estean previstas nas leis ou poidan serlle delegadas ou encomendadas polas administracións públicas no seu ámbito territorial.
TÍTULO III
Da colexiación e o exercicio profesional
Artigo 6º.-Colexiación.
1. Con carácter xeral, será requisito indispensable para o exercicio da profesión farmacéutica na provincia de Lugo, en calquera das súas modalidades, estar en posesión do título de licenciado en farmacia, así como a plena incorporación a un colexio oficial de farmacéuticos do territorio nacional.
2. Entenderase que todo licenciado en farmacia exerce a profesión para os efectos de exixirse a colexiación obrigatoria con carácter previo ao inicio da correspondente actividade, cando realice calquera modalidade de exercicio profesional en virtude do seu título de licenciado en farmacia, e en especial:
a) Represente a titularidade ou cotitularidade dunha oficina de farmacia.
b) Sexa rexente dunha oficina de farmacia nos casos permitidos pola lexislación, adxunto, substituto do titular ou cotitular dunha oficina de farmacia; ou cando preste seus servizos como farmacéutico en servizos hospitalarios, botica anexa ou calquera outro centro sanitario, público ou privado.
c) Preste os seus servizos profesionais como director técnico dun laboratorio, ou dun almacén maiorista de distribución, así como adxunto ou colaborador dos ditos directores técnicos, na forma prevista na lexislación vixente, ou nos establecementos comerciais detallistas ou agrupacions gandeiras autorizados para a dispensación de medicamentos de uso animal.
d) Realice unha actividade profesional como farmacéutico, na industria ou en almacéns maioristas, en calquera actividade do proceso de elaboración, produción, asesoramento técnico, control, distribución, promoción ou actividade similar á que se acceda en virtude do título de licenciado en farmacia ou doutor en farmacia posterior á licenciatura neste.
e) Desempeñe actividade profesional como farmacéutico en laboratorios de análises, propios ou de terceiros.
f) Cando realice unha actividade profesional como farmacéutico especialista nas estruturas do sistema sanitario público ou privado, en entidades sanitarias públicas ou privadas ou en empresas de calquera natureza.
g) Os farmacéuticos internos residentes (FIR) ou os que realicen prácticas para a obtención do título de especialista de conformidade co Decreto 2708/1982, do 15 de outubro, de especializacións farmacéuticas e demais disposicións vixentes.
h) Cando realice unha actividade profesional na docencia e investigación.
i) En xeral, para desempeñar calquera actividade ou modalidade de exercicio profesional a que teña accedido en virtude do título de licenciado ou doutor en farmacia posterior á consecución da licenciatura en farmacia.
3. Os farmacéuticos nacionais dun estado membro da Unión Europea que teñan concedido o dereito de establecemento en España, de conformidade co establecido no lexislación vixente, deberán, para o exercicio libre da profesión ou como traballadores por conta allea, en calquera das modalidades as que se refiere o punto 2 deste artigo, incorporarse ao Colexio Oficial de Farmacéuticos da Provincia de Lugo para exercer a profesión dentro do seu ámbito territorial.
4. Así mesmo, os nacionais de estados non membros da Unión Europea deberán cumprir os requisitos establecidos nestes estatutos en materia de colexiación e demais normas previstas pola lexislación vixente para a sua incorporación a este colexio.
5. Os farmacéuticos aos que se fai referencia nos puntos 3 e 4 deste artigo, deberán acreditar para o exercicio da profesión en calquera das suas modalidades, o coñecemento fidedigno dunha das linguas oficiais da comunidade autónoma.
Artigo 7º.-Colexiación nas distintas modalidades de exercicio profesional.
1. Só os farmacéuticos colexiados poderán ser titulares propietarios ou copropietarios, con títulos fidedignos, de oficinas de farmacia legalmente establecidas.
A cesión, traspaso ou transmisión dunha oficina de farmacia, somentes poderá realizarse a favor doutro ou doutros farmacéuticos, de conformidade cos requisitos establecidos na lexislación vixente.
2. Os titulares propietarios, adxuntos, substitutos e rexentes dunha oficina de farmacia exercerán persoalmente nela a súa profesión non podendo participar na titularidade-propiedade de ningunha outra.
3. Para o desempeño de especialista farmacéutico nos servizos hospitalarios será necesario estar en posesión do título da especialidade correspondente.
Artigo 8º.-Requisitos de colexiación.
1. Serán colexiados «exercentes», todos aqueles que desempeñen unha actividade profesional en calquera modalidade para a que os faculte o seu título de licenciado en farmacia.
2. Son colexiados «non exercentes» aqueles farmacéuticos que, estando colexiados, non exercen ningunha actividade profesional para as que os faculta o seu título de licenciado. A súa incorporación e pertenza ao colexio será voluntaria mentres persista esta situación.
3. Para a admisión no Colexio Oficial de Farmacéuticos, xunto á instancia solicitando a colexiación para calquera modalidade de exercicio profesional, acreditaranse as seguintes condicións:
a) Ter nacionalidade española, salvo cando o solicitante sexa nacional dun Estado membro da Unión Europea que teñan concedido o dereito de establecemento en España, de conformidade coa lexislación vixente.
b) Estar en posesión do título de licenciado en farmacia, e, se é o caso, dos títulos, diplomas e documentos que legalmente o habiliten para o exercicio da modalidade ou especialización correspondente. O título de doutor en farmacia, non acompañado do correspondente título de licenciado en farmacia non habilitará nin facultará para o exercicio profesional. Para os nacionais dun Estado membro da Unión Europea, en canto a diplomas, certificados e outros títulos, haberá que aterse ao disposto na lexislación vixente, e igualmente para nacionais de estados non membros da Unión Europea.
c) Satisfacer a cota de ingreso correspondente.
d) Declaración xurada de carecer de antecedentes que inhabiliten para o exercicio profesional.
e) Acreditar fidedignamente os títulos ou nomeamentos civís, laborais ou administrativos que en cada caso xustifiquen o tipo de exercicio para o que se solicita a colexiación, de conformidade cos requisitos exixidos.
f) Acompañar unha fotocopia do documento nacional de identidade e dúas fotografías.
g) Cando o solicitante proceda doutro Colexio Oficial de Farmacéuticos, deberá acompañar un certificado do colexio de procedencia acreditativo de:
1. Baixa colexial.
2. Modalidades de exercicio profesional ou especializacións da profesión das que teña constancia.
3. Que está ao corrente de pagamento das cotas colexiais.
4. Que non se lle ten imposto sanción disciplinaria firme de expulsión ou de atoparse suspenso no exercicio da profesión.
Artigo 9º.-Exercicios profesionais ocasionais no ámbito territorial do colexio.
1. Crearase un rexistro especial para os colexiados doutros colexios provinciais que vaian exercer unha actividade profesional no ámbito deste colexio e sempre en virtude do exercicio de actividades compatibles.
2. Para a inclusión neste rexistro será requisito imprescindible, logo de solicitude do interesado ao colexio de procedencia, o envío desde este dunha comunicación na que conste:
* Actividade profesional no colexio no que se atopa colexiado.
* Actividade profesional que vai desenvolver.
* Que non se atopa inhabilitado por sentenza firme nin suspendido por sanción disciplinaria firme para o exercicio da profesión ou actividade.
3. Os farmacéuticos inscritos neste rexistro terán os dereitos recollidos no artigo 11º coa excepción do disposto nas letras d), e), f), e i).
4. Os farmacéuticos inscritos neste rexistro quedarán suxeitos aos deberes recollidos no artigo 12º.
5. Non poderán inscribirse de novo os colexiados que teñan obrigas pendentes con este colexio.
6. Finalizada a actividade que motivou a súa inscrición, o interesado comunicarallo a este colexio, causando baixa nese momento no rexistro.
7. Este tipo de exercicio estará exento de pagamento da cota colexial, cunha limitación de seis meses.
Artigo 10º.-Resolución das solicitudes de colexiación.
1. Presentada unha solicitude de incorporación ao colexio, na que non consten todos os requisitos exixidos, concederase un prazo de dez días hábiles para a súa emenda, coa advertencia de arquivo da solicitude sen máis trámite, se esta non se completa.
2. Instruído o expediente de colexiación someterase á decisión da primeira Xunta de Goberno que teña lugar que, mediante resolución, aceptará ou denegará motivadamente a solicitude. A resolución será notificada ao interesado na forma prevista nos artigos 58 e 59 da Lei de réxime xurídico das administracións públicas y do procedemento administrativo común, e farase pública no ámbito colexial.
3. Transcorridos tres meses, ou seis meses por prórroga, desde a solicitude de colexiación sen comunicarse a resolución ao interesado, a súa petición entenderase estimada, se a documentación e titulación presentada é a exixida nestes estatutos.
4. Contra os acordos das xuntas de Goberno, admitindo ou denegando as solicitudes de colexiación, poderán os interesados interpor, no prazo dun mes, recurso de alzada ante o Consello de Colexios de Farmacéuticos de Galicia, caso da sua creación, ou do Consello Xeral de Colexios Oficiais de Farmacéuticos.
5. As solicitudes de colexiación serán denegadas cando non se achegue toda a documentación anteriormente requirida ou cando esta ofreza dúbidas razonables sobre a súa lexitimidade.
6. Cando un colexiado vexa alterada a modalidade de exercicio profesional que desempeña deberá solicitar da Xunta de Goberno autorización para cambiar á nova modalidade de exercicio profesional, achegando os títulos civís, laborais ou administrativos que en cada caso xustifican o referido cambio.
A Xunta de Goberno do Colexio dará a súa aprobación cando o interesado cumpra cos requisitos de colexiación para a modalidade profesional de que se trate, e procederá a rexistrar o colexiado na sección correspondente. Contra as resolucións da Xunta de Goberno poderá interpoñerse recurso de alzada ante o Consello de Colexios de Farmacéuticos de Galicia, caso da súa creación ou do Consello Xeral de Colexios Oficiais de Farmacéuticos.
7. Por razón xustificada de especial urxencia, poderán autorizarse altas, baixas e cambios de modalidade con carácter provisional que, en todo caso, deberán ser ratificados pola Xunta de Goberno.
Artigo 11º.-Dereitos dos colexiados.
Desde o momento da súa colexiación, todo colexiado terá os seguintes dereitos:
a) Exercer a profesión dentro dos preceptos sinalados nestes estatutos e demais disposicións que regulen o exercicio profesional.
b) Ser asistido e asesorado polo colexio, de acordo cos medios de que este dispoña, en cantas cuestións se susciten fronte a terceiros por razón do seu exercicio profesional e que a Xunta de Goberno considere de interese para a profesión.
c) Recibir as circulares, notificacións, comunicacións e demais documentación que acorde remitir o Colexio Oficial de Farmacéuticos da provincia de Lugo, Consello de Colexios de Farmacéuticos de Galicia, caso da súa creación, e polo Consello Xeral de Colexios Oficiais de Farmacéuticos.
d) Ter dereito a obter certificación dos libros de actas e contablidade xeral, en presenza dun membro da Xunta de Goberno ou de quen sexa delegado por esta.
e) Participar na xestión corporativa e, polo tanto exercer o dereito de petición, voto e acceso a postos e cargos directivos mediante os procedementos e co cumprimento dos requisitos que se establecen neste estatuto.
f) Participar no uso e desfrute dos bens e servizos colexiais, dentro das normas reguladoras inevitablemente exixidas pola súa natureza colectiva.
g) Ser recibido, por petición propia, polo presidente e demais membros da Xunta de Goberno, de acordo coas normas establecidas para ese caso.
h) Dereito a asociarse e agruparse no seo do colexio con fins profesionais con sometemento en todo caso aos seus órganos de goberno.
i) Actuar no exercicio da súa profesión con toda liberdade e independencia, sen outras limitacións que as impostas polas leis e polas normas disciplinarias, podendo para tal efecto recadar e obter do colexio e, se é o caso, do respectivo Consello Autonómico e Consello Xeral de Colexios Oficiais de Farmacéuticos a protección da súa lícita actuación, baixo o amparo da Constitución.
j) Serlle expedida certificación sobre os feitos e circunstancias do seu exercicio profesional dos que teña constancia documentada o colexio.
Artigo 12º.-Deberes dos colexiados.
Desde a súa incorporación ao colexio, todo colexiado contrae os seguintes deberes:
a) Cumprir estritamente, en calquera das modalidades admitidas para o exercicio da profesión farmacéutica, o disposto na lexislación sanitaria e do medicamento, nestes estatutos e nos xerais da profesión farmacéutica, así como acatar as decisións do colexio cando foran axustadas a dereito.
b) Respectar e gardar o segredo profesional, considerado coma un dereito e un deber do farmacéutico.
c) Exercer a profesión o modalidade desta a que se dedique, procurando en todo momento realizar coa máxima eficacia as tarefas sanitarias e asistenciais que lle sexan propias, de acordo cos criterios básicos do uso racional dos medicamentos establecidos nas leis e nas directrices deste colexio, do Consello Autonómico, caso da súa creación e do Consello Xeral de Colexios Oficiais de Farmacéuticos.
d) Esforzarse por ofrecer unha elevada calidade nas súas actuacións profesionais, mediante unha formación permanente que actualice os seus coñecementos.
e) Poñer en coñecemento do colexio os actos de intrusismo ou de exercicio ilegal e calquera outro profesionalmente reprobable dos que tivese coñecemento.
f) Evitar toda clase de convenios e acordos ou pactos con outras profesións sanitarias ou con entidades públicas ou privadas que teñan por obxecto lucrarse coa recomendación e ordenación dos seus respectivos servizos e impida a liberdade de elección do usuario.
g) Tramitar por conduto do colexio, que lle dará curso co seu preceptivo informe, toda petición ou reclamación que se teña que formular ao Consello Autonómico, caso da súa creación ou ao Consello
Xeral e poñer no coñecemento do colexio, todas as iniciativas que afecten á actividade profesional.
h) Solicitar o oportuno cambio no rexistro colexial cando se produza variación no seu exercicio profesional.
i) Comunicar puntualmente ao colexio os cambios de domicilio, así como calquera outra variación de tipo burocrático ou administrativo que afecte a súa situación colexial.
j) Someter á consideración e aprobación, se é o caso, do colexio, calquera clase de propaganda e publicidade que lle interese realizar sobre establecementos e servizos profesionais relacionados con calquera clase de exercicio da profesión.
k) Respectar os prezos de venda das especialidades farmacéuticas determinados pola lexislación vixente.
l) Cumprir estritamente as funcións de adquisición, custodia, subministración, control e dispensación de medicamentos tanto de uso humano como de uso animal, mediante a presenza obrigada e actuación profesional dos farmacéuticos necesarios para unha correcta asistencia, tanto na oficina de farmacia como nos servizos de farmacia hospitalaria, boticas anexas ou depósitos de medicamentos, almacéns de distribución, de medicamentos, establecementos comerciais detallistas e agrupacions gandeiras autorizados para venda de medicamentos de uso animal.
m) Cumprir os horarios, quendas de garda e servizos de urxencia establecidos aos farmacéuticos propietarios de oficinas de farmacia, rexentes ou substitutos.
n) Propoñer o nomeamento de substitutos, rexentes, ou adxuntos, nos casos exixidos polas leis.
o) Non difundir informacións que se declaren confidenciais, conforme a lexislación sanitaria e normativa legal.
p) Aboar as cotas colexiais regulamentariamente establecidas.
Artigo 13º.-Normas básicas de deontoloxía profesional.
Todo colexiado absterase de:
a) Realizar actividades profesionais incompatibles a teor do disposto pola normativa legal vixente.
b) Desempeñar calquera clase de intereses económicos directos cos laboratorios farmacéuticos, por parte do farmacéutico con exercicio profesional nos establecementos e servizos de atención farmacéutica previstos no artigo 51 da Lei 5/1999, do 21 de maio, de ordenación farmacéutica da Comunidade Autónoma de Galicia.
c) Preparar remedios secretos.
d) Comercializar medicamentos non autorizados.
e) Ofrecer primas, obsequios, concursos ou actos similares como método de venda ao público dos medicamentos.
f) Realizar cualquera actuación expresamente prohibida polas leis e a normativa colexial.
g) Realizar cualquera outra actuación que atente contra a deontoloxía profesional.
Artigo 14º.-Perda da condición de colexiado.
1. A condición de colexiado perderase polas seguintes causas:
a) Pasamento do colexiado.
b) Baixa voluntaria comunicada por escrito.
c) Perda dos requisitos para a colexiación, probada mediante expediente con audiencia do interesado.
d) Expulsión do colexio, acordada en expediente disciplinario unha vez firme.
e) Condena xudicial firme que leve consigo a accesoria de inhabilitación profesional.
f) Falta de pagamento de seis meses, logo de requirimento fidedigno efectuado ao interesado.
2. A perda de condición de colexiado non liberará o interesado do cumprimento das obrigas vencidas, nin do pagamento das cotas ordinarias e extraordinarias impostas antes de que a baixa tivera lugar.
3. As decisións referidas á perda da condición de colexiado adoptadas pola Xunta de Goberno, poderán ser obxecto de recurso de alzada ante o Consello Autonómico, caso da sua creación, ou o Consello Xeral de Colexios de Farmacéuticos.
TÍTULO IV
Dos órganos de goberno colexiais
Artigo 15º.-Órganos de goberno.
Os órganos de goberno colexiais son: a Asemblea Xeral e a Xunta de Goberno.
Artigo 16º.-A Asemblea Xeral.
1. A Asemblea Xeral é o órgano supremo e soberano de representación e expresión da vontade dos colexiados e estará constituída pola totalidade destes no exercicio dos seus dereitos corporativos.
2. Correspóndelle á Asemblea Xeral as seguintes atribucións básicas:
a) Aprobación e modificación dos estatutos e regulamentos de réxime interno.
b) Aprobación dos orzamentos, contas do exercicio e cotas ordinarias e extraordinarias, fondos de reserva, derramas e demais contraprestacións que teñan que satisfacer os colexiados.
c) A disposición e alleamento dos bens inmobles do colexio.
d) A aprobación da moción de censura contra a Xunta de Goberno ou calquera dos seus membros de conformidade co procedemento establecido nestes estatutos.
e) Deliberar e tomar acordos en relación con todos os fins e funcións do colexio recollidos nos artigos 4º e 5º destes estatutos.
f) Modificar o domicilio social do colexio.
g) Aprobar a fusión, absorción ou disolución do colexio.
3. A Asemblea Xeral poderá reunirse con carácter ordinario ou extraordinario.
A Asemblea Xeral ordinaria terá lugar, cando menos, unha vez ao ano e dentro do primeiro semestre, na que presentarase a aprobación o orzamento do seguinte exercicio. Se o proxecto de orzamento, non fose aprobado pola Asemblea Xeral, entenderase prorrogado o do último exercicio ata a aprobación dun novo.
4. Para darse conta das proposicións dos colexiados, será preciso que estas se formulen por escrito, estean asinadas polo 15% destes e sexan presentadas no rexisto colexial ata un prazo máximo de sete días antes da realización da asemblea.
5. A convocatoria da Asemblea Xeral será feita polo secretario por orde do presidente mediante notificación por correo, cando menos con dez días naturais de antelación á data sinalada para a realización. Na convocatoria consignarase o lugar, a data, e a hora de realización, tanto en primeira como en segunda convocatoria, así como a orde do día. En caso de xustificada urxencia a notificación poderá ser efectuada con tan só corenta e oito horas de antelación. En toda convocatoria de asemblea, finalizado o derradeiro punto da orde do día, abrirase unha quenda de rogos e preguntas.
6. A Asemblea Xeral quedará validamente constituída en primeira convocatoria cando estean presentes, cando menos a metade máis un dos colexiados e, en segunda convocatoria, con calquera que sexa o número de asistentes sempre que estean presentes o presidente e o secretario. Os acordos tomaranse por maioría de votos dos asistentes. A presidencia da Asemblea Xeral terá voto de calidade en caso de empate.
7. As votacións serán de forma ordinaria a man alzada, pero serán nominais o secretas cando o pida a maioría dos colexiados asistentes ou así o decida o presidente. De calquera xeito, as votacións referidas a asuntos persoais ou as que se leven a cabo durante unha moción de censura, serán sempre secretas. Os colexiados non poderán delegar noutras persoas a súa asistencia á Asemblea Xeral nin seren representados para emitir o seu voto.
8. Nas discusións dos asuntos que se susciten nas asembleas, só se permitirán tres quendas en pro e tres en contra e unha soa rectificación a cada colexiado que tome parte no debate, non consumindo quenda a presidencia nin o asinante que defenda a proposición posta a discusión.
9. Os acordos adoptaranse, salvo nos supostos establecidos nestes estatutos, por maioría simple. En caso de empate decidirá o voto de calidade do presidente. Se o acordo adoptado o fose por unanimidade dos membros da asemblea ou dunha maioría clara
e manifesta, non será preciso proceder á votación; mais neste suposto os discrepantes poderán exixir a constancia en acta da súa oposición ao acordo, podendo ademais, antes de concluír a Asemblea Xeral, entregar ao presidente o texto da súa oposición, que previa lectura desta, se incorporará á acta como anexo a esta.
Os acordos adoptados en Asemblea Xeral serán executivos, vinculantes e obrigatorios para todos os colexiados, sen prexuízo dos recursos que procedan.
10. De todas as reunións das asembleas levantarase a correspondente acta, na que alomenos, constarán as propostas sometidas a votación e o resultado destas sendo asinadas polo secretario co visto e prace do presidente. Consideraranse parte integrante das actas, como anexos, as propostas presentadas polos colexiados que solicitaran a constancia literal das súas intervencións, sempre que as entreguen por escrito, debidamente asinadas, antes de concluír a Asemblea Xeral. As actas cos seus anexos estarán sempre á disposición de todos os colexiados unha vez aprobadas, podendo solicitar estes copia delas.
11. A Asemblea Xeral poderá delegar a facultade de deliberar e tomar acordos relacionados coas súas funcións na Xunta de Goberno, e salvo nas materias que se determinen nestes estatutos, entenderanse estatutariamente delegadas de xeito permanente con obriga por parte da Xunta de Goberno de dar conta das súas decisións á Asemblea Xeral e de someterse, en calquera caso, á vontade desta. Non obstante o dito, a Asemblea Xeral non poderá delegar, en ningún caso, as facultades contidas nos puntos 2 a), b), c), d), f) e g) deste artigo.
12. As asembleas xerais extraordinarias convocaranse e celebraranse nos seguintes casos:
a) Cando o acorde o presidente.
b) Cando o solicite a metade máis un dos membros da Xunta de Goberno.
c) Cando o solicite un mínimo dun 25% dos colexiados, en escrito no que figurará o nome, apelidos, numero de colexiado e sinatura de cada un deles indicando o motivo da solicitude debidamente argumentado.
Nos supostos b) e c) o presidente deberá ordenar a convocatoria da Asemblea Xeral para que se celebre dentro dos trinta días naturais que sigan a aquel no que teña entrada no rexistro colexial por petición da convocatoria. Nestas asembleas só poderán tomarse acordos sobre asuntos previamente fixados na orde do día.
En canto o funcionamento da Asemblea Xeral extraordinaria haberá que aterse ao disposto nos puntos 5, 6, 7, 8, 9 e 10 deste artigo.
13. Nos temas que se limiten ou afecten unicamente o ámbito dunha determinada modalidade de exercicio ou sección colexial, poderá limitarse o ámbito da convocatoria e os acordos que procedan ao grupo de colexiados incluídos nesa modalidade
ou sección, debendo estes ser ratificados pola Xunta de Goberno.
Artigo 17º.-Moción de censura.
A Asemblea Xeral, en sesión extraordinaria, poderá debater unha moción de censura contra do presidente ou a Xunta de Goberno, proposta cando menos por un 25% dos colexiados nas condicións reflectidas no artigo 16.12º c).
A convocatoria efectuarase na forma establecida no punto 5 do artigo anterior e no prazo de 30 días naturais desde a presentación da correspondente proposta, que deberá ser motivada e incluirá unha lista de candidatos.
Rexeitada unha moción de censura, para que a Asemblea Xeral poida debater outras posteriores será necesario que transcorrera un ano desde a anterior ou ir proposta por, cando menos, o 50% dos colexiados.
Artigo 18º.-Modificación dos estatutos.
A proposta da Xunta de Goberno ou dun 25% dos colexiados, poderá procederse á modificación destes estatutos, que exixirá acordo da Asemblea Xeral. En todo caso para proceder á modificación, terán que cumprirse os seguintes trámites:
a) Información pública a todos os colexiados das modificacións propostas, cunha antelación mínima de dous meses, dando un mes para presentar alegacións.
b) Acordo da Asemblea Xeral convocada para estudiar as modificacións que foran propostas. Para a aprobación requirirase o voto favorable de dous terzos dos asistentes.
Artigo 19º.-A Xunta de Goberno, os seus membros e atribucións.
1. A Xunta de Goberno do Colexio é o organo de execución dos acordos da Asemblea Xeral e asume a dirección, programación, xestión e administración do Colexio Oficial de Farmacéuticos da Provincia de Lugo correspondéndolle o desempeño de todas as competencias e atribucións de dirección e administración necesarias para a consecución dos fins do Colexio Oficial de Farmacéuticos de Lugo e as especificamente previstas nos presentes estatutos e na lexislación vixente e que non teñan sido outorgados expresamente á Asemblea Xeral.
2. Será competencia da Xunta de Goberno a elección de representantes ante o Consello Autonómico, caso da súa creación.
3. A Xunta de Goberno estará integrada polos seguintes membros, que serán elixidos de entre todos os colexiados por sufraxio universal, libre, directo e secreto:
O presidente.
Un vicepresidente.
Un secretario.
Un tesoureiro.
Un vogal de número por cada 200 colexiados inscritos ou fracción, cun máximo de 6 vogais.
Un vogal por cada unha das seccións constituídas no seo deste colexio.
Artigo 20º.-O presidente.
1. Ao presidente corresponderalle a representación legal do colexio que preside. Desempeñará ao tempo, os cargos de presidente da Asemblea Xeral e da Xunta de Goberno.
2. Correspóndenlle ao presidente, entre outras, as seguintes funcións:
a) Desempeñar a representación máxima da corporación farmacéutica no territorio da demarcación do colexio, correspondéndolle o exercicio de cantos dereitos e atribucións se lle recoñecen nestes estatutos.
b) A representación legal do colexio en todas as súas relacións, incluídas as que manteña cos poderes públicos, entidades, corporacións e personalidades de calquera orde.
c) Convocar, presidir e levantar as asembleas xerais e as reunións de Xunta de Goberno, fixando a orde do día de acordo co previsto nestos estatutos, manter a orde e uso da palabra, e nas xuntas de Goberno, decidir co seu voto de calidade, os empates nas votacións.
d) Propoñer a creación das comisións necesarias para o mellor desenvolvemento das funcións do colexio, e a súa constitución será aprobada pola Xunta de Goberno.
e) Revisar e autorizar coa súa sinatura, os outorgamentos de escrituras públicas, convenios, contratos, comunicacións oficiais, actas e certificacións que procedan.
f) Autorizar, conxuntamente co tesoureiro, ou cos membros que designe a Xunta de Goberno, os libramentos para o investimento, o manexo de fondos e talóns para o movemento das contas do colexio.
g) Examinar, intervir e revisar a documentación de todos os departamentos do colexio.
h) Intervir moi especialmente en manter a harmonía entre todos os colexiados e procurar que calquera diferenza de carácter profesional que se suscite entre eles se resolva no seo do colexio.
i) Outorgar mandatos e poderes notariais, incluso especiais, a favor dos avogados e procuradores dos tribunais ou de calquera outras persoas para o exercicio de toda orde que á corporación farmacéutica afecten.
Artigo 21º.-O vicepresidente.
1. Correspóndelle ao vicepresidente levar a cabo, todas aquelas funcións que lle confira o presidente, asumindo as deste en caso de vacante, ausencia, renuncia, enfermidade, vacacións ou pasamento.
Artigo 22º.-O tesoureiro.
1. Serán atribucións e obrigas do tesoureiro as seguintes:
a) Dirixir e autorizar a contabilidade do colexio.
b) Realizar os pagamentos e recibir os ingresos do colexio.
c) Formalizar as contas, balances e orzamentos que deban ser presentados á Xunta de Goberno e á Asemblea Xeral.
d) Formular os proxectos de orzamento e de liquidación do exercicio anual do colexio para o seu sometemento á Asemblea Xeral, logo de aprobación da Xunta de Goberno.
e) Intervir no seu más amplo sentido as contabilidades que, dentro do colexio, correspondan ás seccións e comisións, aínda cando dispoñan de orzamento propio.
f) Confrontar e asinar os libros de contabilidade xuntamente co presidente.
g) Ingresar e retirar fondos das contas bancarias do colexio, conxuntamente co presidente, ou con calquera outro membro da Xunta de Goberno que teña sido autorizado para este fin.
2. En unión do presidente levará a sinatura da tesourería ante toda clase de organismos.
Artigo 23º.-O secretario.
1. O secretario desempeñará ao tempo os cargos de secretario da Asemblea Xeral e da Xunta de Goberno.
2. As súas atribucións e obrigas son as que seguen:
a) Certificar os acordos da Asemblea Xeral e da Xunta de Goberno, levantando as oportunas actas e a súa transcrición aos libros correspondentes.
b) Redactar, asinar, e expedir as certificacións co visto e prace do presidente.
c) Despachar a correspondencia, dirixir e custodiar os arquivos, e levar os libros de colexiados, así como os libros de entrada e saída de documentos.
d) Convocar as reunións da Asemblea Xeral e da Xunta de Goberno, sempre que así lle sexa ordenado polo presidente, ou quen estatutariamente o substitúa e coidar de que as convocatorias reúnan os requisitos sinalados nestes estatutos.
e) Manter ao día a Secretaría do Colexio no referente a disposicións lexislativas e administrativas que afecten a profesión.
f) Desempeñar a xefatura do persoal adscrito ao colexio e propoñer á Xunta de Goberno ao nomeamento e destitución do persoal que preste os seus servizos no colexio ou calquera outra cuestión en relación co persoal.
g) Vixiar o cumprimento dos requisitos e obrigas sinaladas nestes estatutos para o funcionamento do colexio e da Xunta de Goberno e o desenvolvemento das asembleas xerais.
Artigo 24º.-Vogais.
1. Os vogais de número os que se refire o artigo 19º.3, desempeñarán as funcións que se lles encomenden pola Xunta de Goberno.
2. Os vogais de sección serán os representantes, na Xunta de Goberno, da modalidade de exercicio correspondente e terán ao seu cargo o estudo dos asuntos que correspondan a estas, e informarán por escrito a Xunta de Goberno das resolucións que aquelas propoñan. Poderán auxiliarse dos colexiados que estimen necesarios para constituír as xuntas de sección logo de aprobación da Xunta de Goberno.
No Colexio Oficial de Farmacéuticos da Provincia de Lugo poderán constituírse as seguintes vogalías de sección:
Adxuntos, substitutos e rexentes de oficinas de farmacia.
Alimentación e dermofarmacia.
Analistas clínicos.
Distribución e industria.
Docencia e investigación.
Establecementos de distribución ou dispensación de medicamentos de veterinaria.
Oficina de farmacia.
Óptica oftálmica e optometría e acústica audiométrica.
Ortopedia.
Servizos farmacéuticos de hospital e atención primaria.
Titulares ou de saúde pública e na Administración.
3. Deben inscribirse nas seccións todos os colexiados que exerzan a profesión nas respectivas modalidades de exercicio.
4. Ademais, poderanse crear outras seccións que, por proposta da Xunta de Goberno, sexan aprobadas pola Asemblea Xeral.
5. Para a constitución de vogalía requirirase cando menos un número de tres colexiados exercentes na modalidade de que se trate.
Artigo 25º.-Réxime de funcionamento da Xunta de Goberno.
1. A Xunta de Goberno renovarase na súa totalidade cada catro anos, ou antes se se producisen os supostos recollidos nestes estatutos para a conclusión do mandato.
2. O mandato dos membros da Xunta de Goberno concluirá polas seguintes causas:
a) Incapacidade ou pasamento.
b) Dimisión ou renuncia.
c) Condena por sentenza firme, se levase consigo privación ou restrición real e efectiva da liberdade ou inhabilitación para cargos públicos.
d) Incumprimento dos seus deberes como membros da Xunta de Goberno e, moi especialmente, pola reiterada falta de asistencia ou abandono non xustificado ás sesións da citada Xunta de Goberno ou Asemblea Xeral.
e) Aprobación da moción de censura segundo o establecido no artigo 17º.
f) Convocatoria de eleccións.
3. No suposto do punto d) do número anterior, a decisión será tomada pola maioría dos membros da Asemblea Xeral por proposta da Xunta de Goberno.
4. A Xunta de Goberno continuará nas súas funcións en tanto conte coa metade máis un do total dos seus membros. Caso de producirse dimisións que a deixen por debaixo do número anteriormente establecido, entenderase automaticamente disolta.
En caso de dimisión ou baixa dun ou máis dos seus membros, sen exceder a metade máis un, a Xunta de Goberno decidirá sobre a conveniencia de cubrir as ditas vacantes por outros membros da Xunta. As vacantes, sen excepción ningunha, soamente poderán cubrirse polo tempo necesario ata que teñan lugar novas eleccións.
5. No suposto de baixa ou dimisión da metade máis un dos membros da Xunta de Goberno, esta cos restantes membros, transformarase en Comisión Xestora, que se comporá, como mínimo, de cinco membros, con facultades de comisión permanente e co encargo de convocar eleccións no prazo máximo de 30 días.
Se como consecuencia da dimisión de todos os membros da Xunta de Goberno, non puidese constituírse a Comisión Xestora, formarase unha Xunta de Idade, de cinco membros, coas funcións exclusivas daquela, desinados de entre os colexiados con exercicio na forma que segue: os tres de maior idade non superior a 65 anos e os dous de menor idade, que estarán obrigados a aceptar salvo xustificación fidedigna.
6. A Xunta de Goberno reunirase, cando menos, unha vez ao mes.
Tamén se reunirá sempre que o acorde o presidente ou o solicite 1/3 dos seus membros.
O secretario convocará as reunións da Xunta de Goberno, logo de mandato da Presidencia, con polomenos 48 horas de antelación. A convocatoria conterá:
* Data, hora e lugar da reunión, en primeira e segunda convocatoria, que preceptivamente se fará para o mesmo día, no mesmo lugar e media hora máis tarde.
* A orde do día, coa maior claridade e concreción.
* A información necesaria dos asuntos que se vaia tratar.
7. A asistencia ás reunions da Xunta de Goberno será obrigatoria para todos os seus membros. A Xunta de Goberno considerarase constituída sempre que asistan a metade máis un dos seus compoñentes na primeira convocatoria. Se na primeira convocatoria non existise quórum, reunirase a Xunta de Goberno en segunda convocatoria quedando constituída validamente cos membros que asistisen.
8. Todos os acordos tomaranse por maioría de votos. O presidente terá «voto de calidade» en caso de empate. Os acordos tomados reflectiranse na acta, que logo da súa aprobación, será asinada polo secretario co visto e prace do presidente. Non poderá ser obxeto de deliberación ou acordo, ningún asunto que non figure incluído na orde do día, salvo que estean presentes todos os membros do órgano colexiado e sexa declarada a urxencia do asunto polo voto favorable da maioría.
9. As xuntas de goberno serán sempre presididas polo presidente e en ausencia deste, polo vicepresidente. Excepcionalmente, en ausencia de ambos, poderá ser presidida por outro membro desta.
10. A Xunta de Goberno acordará o réxime de substitucións do tesoureiro, secretario e daqueles membros que se considere necesario.
Para o non regulado neste artigo, haberá que acollerse de xeito supletorio, ao establecido nos artigos 22 a 27 da Lei 30/1992, do 26 de novembro, de réxime xurídico das administracións públicas e do procedemento administrativo común, coas modificacións introducidas pola Lei 4/1999, do 13 de xaneiro.
Artigo 26º.-A Comisión Permanente.
1. Cando a Xunta de Goberno o considere conveniente, e para a maior axilidade dos seus traballos, poderá constituír unha Comisión Permanente, que estará formada polo presidente, secretario, tesoureiro, vicepresidente e 2 vogais elixidos entre os que compoñan a Xunta de Goberno.
2. Os acordos da Comisión Permanente para a súa validez definitiva terán que ser comunicados á Xunta de Goberno.
3. A Comisión Permanente terá as seguintes atribucións:
* Velar pola execución dos acordos da Xunta de Goberno.
* Preparar as reunións da Xunta de Goberno.
* Resolver os asuntos de trámite e de carácter urxente, dando conta á Xunta de Goberno, neste caso, das resolucións adoitadas.
Artigo 27º.-As comisións externas.
1. Para o mellor desenvolvemento técnico das xestións colexiais, poderase crear aquelas comisións externas que a Xunta de Goberno considere necesarias.
Estas comisións terán por obxecto colaborar coa Xunta de Goberno na execución das funcións que esta ten atribuídas, realizando estudos, asesoramentos e axuda técnica naquelas áreas de traballo ou especialidade profesional que considere conveniente e para as que foron creadas.
2. As comisións externas terán carácter consultivo e non vinculante e estarán formadas por tres ou máis colexiados que voluntariamente se teñan ofrecido para iso e cunha actividade profesional relacionada directamente con obxecto da comisión.
Estas comisións contarán, cando menos, cun membro da Xunta de Goberno que actuará de coordinador e voceiro ante esta.
TÍTULO V
Proceso electoral
Artigo 28º.-Requisitos para acceder a cargos da Xunta de Goberno.
Os cargos da Xunta de Goberno proveranse para un período de catro anos, mediante elección libre e secreta na que teñen dereito a participar todos os colexiados.
Para concorrer ás eleccións, en calquera cargo, será necesario cumprir os seguintes requisitos:
* Non ter sido obxeto de sancións disciplinarias por faltas graves, nin ter sido inhabilitado por sentenza firme para o exercicio da profesión ou cargo público, ou estar incurso en calquera outra prohibición, ou incapacidade legal ou estatutaria, sempre e cando adquirisen firmeza.
* Non ocupar o mesmo cargo da Xunta ao que se opta durante os últimos 8 anos consecutivos.
Ademais, para os cargos de presidente, vicepresidente, secretario e tesoureiro os candidatos deben acreditar un mínimo de tres anos de exercicio profesional, estar colexiados no Colexio Oficial de Farmacéuticos da Provincia de Lugo e acreditar atoparse en exercicio no momento da convocatoria.
Para os cargos de vogal de número e vogal de sección será necesario igualmente estar en exercicio e colexiados no Colexio Oficial de Farmacéuticos da Provincia de Lugo e estar inscrito na sección correspondente cunha antigüidade superior a un ano.
Artigo 29º.-Convocatoria de eleccións.
O presidente, logo de acordo da Xunta de Goberno, convocará eleccións cunha antelación de tres meses á data de conclusión estatutaria do mandato dos membros daquela. No momento da convocatoria enviaranse a todos os colexiados o calendario electoral.
Artigo 30º.-Constitución da Mesa Electoral.
1. Inmediatamente despois de ser convocadas as eleccións, e nun prazo non superior a dez días, constituirase a Mesa Electoral na mesma sede colexial, que vixiará todo o proceso, presidirá a votación, rea
lizará o escrutinio e resolverá as reclamacións que se presenten.
2. A Mesa Electoral estará presidida polo colexiado máis antigo que non supere a idade de 65 anos. Actuará como secretario o colexiado de menor idade. Estarán auxiliados por un vogal que será o colexiado de maior idade que non supere os 60 anos. Para todos os cargos designaranse suplentes elixidos con base nas mesmas normas que os titulares por se se producisen renuncias ou baixas xustificadas.
3. Ningún candidato poderá ser membro da Mesa Electoral.
4. A Mesa Electoral no mesmo día da súa constitución establecerá o seu horario de permanencia na sede colexial.
5. As normas electorais serán remitidas a todos os colexiados pola Mesa Electoral nun prazo de cinco días desde a data da súa constitución.
Artigo 31º.-Censo de electores.
1. O día da constitución da Mesa Electoral, a Xunta de Goberno facilitaralle a esta as listas de electores para a elección de cargos da Xunta de Goberno.
Nas ditas listas estarán incorporados aqueles que solicitasen a colexiación ata a data de realización da Xunta de Goberno en que o presidente convocou as eleccións.
2. As listas de electores exporanse no taboleiro de anuncios e constituírán o censo de votantes. Contra o dito censo poderanse interpor reclamacións ante a Mesa Electoral no prazo de 15 días. As reclamacións resolveranse e faranse públicas no taboleiro de anuncios no prazo de cinco días desde a finalización do prazo de interposición destas.
3. Contra as resolucións da Mesa Electoral poderase interpor recurso no prazo de cinco días ante o Consello Xeral de Colexios Oficiais de Farmacéuticos ou o Consello Autonómico, caso de existir, quen resolverá os ditos recursos no prazo de quince días.
4. De todas as sesións da Mesa Electoral levantarase acta por triplicado exemplar remitindo un deles ao Consello Xeral de Colexios ou ao consello autonómico, caso da súa creación.
Artigo 32º.-Presentación e proclamación de candidaturas.
1. A candidatura xeral para membros da Xunta de Goberno deberá recoller inescusablemente as persoas propostas para os cargos de presidente, vicepresidente, secretario, tesoureiro e vogais de número. Os vogais de sección serán obxecto de proposta en candidaturas separadas.
2. A candidatura xeral deberá estar avalada como mínimo por un 5% dos colexiados, ata un máximo de cen. Para as vogalías de sección a candidatura deberá ir avalada por un mínimo de dous colexiados inscritos na correspondente modalidade profesional. Os aspirantes poderán avalarse a si mesmos. Pola
súa vez, un colexiado poderá avalar máis dunha candidatura. Ningún candidato poderá presentar a súa candidatura a máis dun cargo.
3. Cincuenta días antes da data de realización das eleccións, deberán obrar en poder da mesa electoral as candidaturas propostas. Serán nulas as candidaturas presentadas fóra de prazo e as que non o fosen na forma e documentación requiridas. As candidaturas presentadas deberán acreditar documentalmente os requisitos sinalados no artigo 28º, ademais da conformidade dos candidatos.
A Mesa Electoral, en acto público, procederá á proclamación das candidaturas presentadas en tempo e forma, o día seguinte ao da finalización do prazo de presentación.
4. Se non se presentase ningunha candidatura, a Xunta de Goberno ou, se é o caso, a Comisión Xestora, proporá unha para continuar co proceso. No caso de existir unha candidatura única, proclamarase de xeito automático.
5. Tras o acto da proclamación de candidaturas, concederase un prazo de cinco días para as reclamacións ou substitucións ante a mesa electoral. O acordo da Mesa Electoral poderá ser obxecto de recurso, que se interporá no prazo de cinco días ante o Consello Xeral de Colexios Oficiais de Farmacéuticos, ou ante o Consello Autonómico, caso da súa creación, quen resolverá os ditos recursos no prazo de quince días, recurso que esgota a vía administrativa.
6. As candidaturas validamente proclamadas poranse en coñecemento de todos os colexiados, como mínimo mediante a súa publicación no taboleiro de anuncios do colexio, cunha antelación mínima de vinte días naturais ao sinalado para as eleccións.
Artigo 33º.-Votación.
1. Só se poderán utilizar os sobres e as papeletas oficialmente editadas polo colexio, quen as remitirá aos votantes por orde da Mesa Electoral.
2. A votación farase en acto público, no ámbito corporativo, e cada candidatura poderá nomear un inteventor da súa libre elección entre os colexiados.
3. Serán electores todos os farmacéuticos que consten como colexiados a data da convocatoria de eleccións e figuren nas listas de electores.
4. Os electores poderán acudir personalmente a realiza a votación ou emitir o voto por correo.
Artigo 34º.-Voto por correo.
1. O voto por correo efectuarase en sobre cerrado remitido por correo certificado ou mensaxería que xustifique recepción e dirixido ao presidente da Mesa Electoral, no domicilio do colexio, coa sinatura do colexiado remitente na lapela do sobre, onde figurará así mesmo de forma lexible o nome, apelidos, domicilio e número de colexiado. Dentro do sobre introducirase unha fotocopia do DNI e os sobres
cerrados que conteñan as papeletas de votación. Serán admitidos os votos por correo recibidos antes da hora de peche sinalada para a votación.
2. O voto persoal anulará en todo caso o voto por correo.
3. No non previsto nestes estatutos para o voto por correo, aplicaranse os criterios contidos na lexislación electoral xeral.
Artigo 35º.-Escrutinio.
1. Concluído o tempo para a votación procederase ao escrutinio. O secretario levantará acta co resultado deste, que será subscrita polo presidente, os vogais e os interventores das candidaturas.
2. As actas serán lidas publicamente ante os asistentes á elección e proclamando os nomes dos elixidos.
Artigo 36º.-Toma de posesión.
1. No prazo máximo de 30 días naturais a partir daquel no que tivera lugar a elección, os elixidos tomarán posesión dos seus cargos.
2. Efectuada a toma de posesión dos cargos, darase traslado para o seu coñecemento á Administración autonómica aos restantes colexios de farmacéuticos da Comunidade Autónoma, o Consello Autonómico, caso de existir, e o Consello Xeral de Colexios Farmacéuticos.
TÍTULO VI
Réxime orzamentario
Artigo 37º.-Orzamento.
1. A Xunta de Goberno proporá anualmente, por medio do tesoureiro, o orzamento de ingresos e gastos e o balance patrimonial que, cos preceptivos informes, será sometido á aprobación da Asemblea Xeral.
2. O orzamento de ingresos e gastos conterá debidamente clasificadas as diferentes partidas previstas como ingresos e como gastos, con expresión dos seus correspondentes conceptos.
3. A Asemblea Xeral poderá facultar a Xunta de Goberno para realizar as transferencias de créditos que puidesen ser necesarias entre as distintas partidas orzamentarias caso de que fose necesario.
4. O colexio deberá ser auditado cando se produza a renovación ordinaria total ou parcial dos seus órganos.
Artigo 38º.-Presentación das contas.
1. Concluído cada exercicio anual, o tesoureiro presentará o balance de situación, liquidación de contas e orzamento para o seguinte exercicio.
2. Examinadas as contas e a liquidación pola Xunta de Goberno e aprobadas provisionalmente someteraas á Asemblea Xeral para a súa aprobación definitiva.
3. Os colexiados poderán examinar a contabilidade e os correspondentes libros contables desde a con
vocatoria ata cinco días antes da realización da Asemblea Xeral, en presenza dun membro da Xunta de Goberno ou persoa en quen esta delegue.
4. O presidente e membros da Xunta de Goberno poderán percibir a compensación económica para a substitución da súa actividade profesional cando en cumprimento das súas funcións se vexan obrigados a abandonar a súa actividade profesional.
Artigo 39º.-Ingresos colexiais.
Os ingresos colexiais procederán:
a) Das cotas colexiais sendo o seu importe aprobado por Asemblea Xeral. As ditas cotas poderán ser ordinarias, extraordinarias e derramas que poderán ter carácter de fixas, variables e proporcionais. Particularmente teran carácter de cotas colexiais as cantidades que poidan aboar os colexiados por facturación e administración de receitas ao Sistema Nacional de Saúde e outras entidades realizadas polo Colexio en cumprimento dos seus fins e funcións.
b) O importe correspondente á realización de informes, dictames, estudos, análises, certificacións, etc.
c) Das cotas que se establezan pola realización de cursos, ou utilización de servizos de asesoría, xestoría, laboratorio, etc.
d) Os rendementos de calquera clase que se poidan obter dos bens e dereitos que integran o seu patrimonio.
e) Subvencións oficiais, donativos, herdanzas e legados que o colexio poida recibir.
f) Os ingresos pola venda de toda clase de impresos e publicacións.
Artigo 40º.-Desagregamento de gastos colexiais.
Entre os gastos do colexio, estarán desagregados necesariamente:
a) Os gastos que se ocasionen os membros da Xunta de Goberno como consecuencia do desempeño das súas funcións ou a calquera colexiado que se designe como comisionado ou delegado para calquera outra función colexial.
b) Os necesarios para o sostemento de cada unha das comisións externas caso de existiren.
c) Os necesarios para cada un dos servizos colexiais.
TÍTULO VII
Réxime disciplinario
Artigo 41º.-Responsabilidade disciplinaria.
1. Os colexiados no Colexio Oficial de Farmacéuticos da Provincia de Lugo e os colexiados que exerzan no seu ámbito provincial de xeito ocasional, incorrerán en responsabilidade disciplinaria nos supostos e circunstancias establecidas neste estatuto.
2. O réxime disciplinario establecido neste estatuto enténdese sen prexuízo das responsabilidades de
calquera outra orde no que os colexiados puideran incorrer.
3. A potestade sancionadora correspóndelle á Xunta de Goberno. Non obstante, o axuizamento e sanción das faltas cometidas polos membros da Xunta de Goberno, será competencia do Consello Xeral de Colexios de Farmacéuticos, ou do Consello Autonómico no caso da súa creación.
4. Só poderán impoñerse sancións disciplinarias en virtude de expediente instruído para o efecto, de acordo co procedemento establecido no presente título e o disposto na lexislación vixente.
5. A Xunta de Goberno poderá proceder á creación duhna Comisión Deontolóxica constituída por colexiados, que será a encargada de velar polo cumprimento da deontoloxía profesional, así como de realizar aqueloutras funcións que lle sexan delegadas pola Xunta de Goberno dentro do ámbito deontolóxico.
A dita comisión terá a misión de elaborar un código deontolóxico que deberá ser aprobado pola Asemblea Xeral.
Artigo 42º.-Actos sancionables.
Os actos sancionables clasifícanse en:
* Faltas leves.
* Faltas graves.
* Faltas moi graves.
Artigo 43º.-Faltas leves.
Terán carácter de faltas leves as seguintes accións ou omisións:
a) O incumprimento das normas establecidas nestes estatutos ou as que dimanaren dos acordos que, axustados a dereito, tomase a Asemblea Xeral, sempre que de tal incumprimento non se derive prexuízo ou menoscabo para o interese xeral.
b) O retraso en satisfacer as cotas ou cantidades endebedadas o colexio por calquera concepto.
c) A neglixencia no cumprimento das funcións que levara anexas calquera cargo dos órganos de Goberno, ou misión que se encomendase a un colexiado sempre que de tal incumprimento non se derive prexuízo ou menoscabo para o interese do colexio.
d) A neglixencia en comunicar ao colexio calquera variación de tipo administrativo que puidese producirse na situación profesional do colexiado.
e) Non notificar ao colexio as infraccións aos presentes estatutos das que un colexiado tivese coñecemento cando estas redunden en prexuízo do interese moral ou profesional para o colectivo farmacéutico.
f) A falta de contestación ante a solicitude personalizada e documentada de datos de tipo profesional formulada pola Xunta de Goberno.
g) Actos probados de desconsideración manifesta aos compañeiros no exercicio da actividade profesional.
h) A infracción do réxime de horarios, así como o deber de información ao público das quendas de urxencia na oficina de farmacia.
i) As infraccións en materia de publicidade previstas nos presentes estatutos e que deban ser vixiadas polo colexio.
j) Non contar no establecemento sanitario a cargo do colexiado, coas instalacións, utensilios ou existencias mínimas establecidas nas leis vixentes.
Artigo 44º.-Faltas graves.
Terán carácter de faltas graves as seguintes accións ou omisións:
a) A incidencia ou reiteración de faltas leves producidas no prazo dun ano, a partir da data na que a sancion adquiriu firmeza.
b) O previsto no artigo 43º, puntos a) e c), cando cause prexuízo a terceiros ou desprestixio á profesión.
c) A violación do segredo profesional, cando non ocasione grave prexuízo ou dano material á persoa a quen o segredo violado afecte.
d) Amparar ou encubrir o exercicio ilegal da profesión en calquera das súas modalidades.
e) Promover toda actividade, pacto ou convenio encaminado a impedir o lexítimo dereito dos particulares ou entidades a elixir con plena liberdade ao servizo do profesional farmacéutico.
f) A propaganda, anuncio, ou calquera tipo de publicidade en xornais, revistas, medios de comunicación electrónicos ou outro medio que ocasione desprestixio á profesión ou que viole a normativa en materia de publicidade enganosa, competencia desleal ou calquera outro tipo de publicidade prohibida pola normativa legal vixente, así como a venda de medicamentos a través destes.
g) Ausentarse da actividade profesional por tempo superior ao que determine a lexislación sen formalizar os requisitos legais e regulamentarios.
h) Desatender os requirimentos do colexio para o pagamento de cotas e similares.
i) Falta de prestación do servizo de urxencia polas oficinas de farmacia nos termos regulamentariamente establecidos.
j) A obstrución voluntaria do normal desenvolvemento da Asemblea Xeral.
k) A captación de receitas fóra da oficina de farmacia e calquera acto ou omisión encamiñado a coartar a liberdade do usuario na elección de oficina de farmacia.
l) A dispensación de medicamentos en establecementos distintos dos autorizados legalmente para iso, así como calquera tipo de venda indirecta, venda
de medicamentos a domicilio, por mensaxaría ou por medio de venda ambulante.
m) Efectuar descontos nos prezos das especialidades farmacéuticas, tanto de uso humano como animal, así como de fórmulas maxistrais e preparados oficinais, sen prexuízo da lexislación vixente.
n) Non acatar os acordos dos órganos de goberno do colexio, cando o seu incumprimento represente prexuízo moral ou material para a colectividade.
Artigo 45º.-Faltas moi graves.
Terán carácter de faltas moi graves as seguintes accións ou omisións:
a) A reincidencia ou reiteración de faltas graves.
b) A preparación de remedios secretos, así como a ocultación de principios activos.
c) A violación do segredo profesional cando ocasione grave prexuízo ou dano material ou moral a terceiros.
d) A neglixencia no exercicio profesional, cando concorra a existencia de danos graves, probada aquela e demostrados estes en sentenza xudicial firme.
e) Facer uso da profesión para a comisión de delictos ou faltas comúns.
f) Amparar ou encubrir, co propio título profesional, o exercicio ilegal da profesión en calquera das súas modalidades.
g) Denunciar feitos falsos con mala fe demostrada.
h) O intrusismo profesional ou o seu encubrimento.
Artigo 46º.-Sancións.
1. As sanción aplicables aos autores das faltas serán as seguintes:
a) Nos supostos de faltas leves:
* Amoestación privada ou pública.
* Apercibimento por escrito.
* Sanción económica ata 600 euros.
b) Nos supostos de faltas graves:
* Sanción económica entre 601 euros e 3.000 euros.
* Supensión do exercicio profesional por tempo non superior a seis meses.
c) Nos supostos de faltas moi graves:
* Sanción económica entre 3.001 euros e 15.000 euros.
* Suspensión do exercicio profesional desde seis meses ata dous anos.
* Expulsión do colexio.
2. A imposición dunha sanción de suspensión do exercicio profesional ou expulsión, levará aparellada a proposta de peche ante os organismos competentes do establecemento do que sexa titular ou sancionado, polo tempo sinalado na sanción ou a obriga de
nomear un substituto naqueles casos nos que por lei ou establecemento non poida permanecer pechado.
3. Na aplicación das sancións farase a súa actualización anualmente de acordo co índice de prezos ao consumo xeral ou índice que, se é o caso, poida substituílo.
4. Na aplicación das sancións, os instrutores estarán vinculados por canto queda previsto nos números anteriores.
En atención á natureza da falta cometida, os antecedentes do expedientado, as circunstancias de toda orde modificadoras da responsabilidade, a repercusión do feito, os prexuízos ocasionados a terceiros, a outros colexiados ou á profesión e calquera outras razóns, o instrutor poderá propoñer a sanción que considere máis axeitada entre as previstas para calquera tipo de falta, baseándose no principio de proporcionalidade.
5. As sancións non se imporán necesariamente pola orde na que aparecen relacionadas no punto primeiro deste artigo.
Artigo 47º
1. As sancións, unha vez firmes en vía administrativa, serán executables pola Xunta de Goberno, nos termos que se sinalen na resolución.
2. A suspensión do exercicio profesional suporá o cesamento en toda modalidade deste durante o tempo da suspensión, o que se executará, se iso é preciso, mediante o auxilio da autoridade administrativa. No suposto de que a sanción de suspensión de exercicio profesional recaia nun copropietario de oficina de farmacia, este virá obrigado a nomear substituto polo tempo de suspensión.
3. A expulsión do colexio executarase dando de baixa ao sancionado e comunicándoo a todos os colexiados e autoridades sanitarias, para os efectos oportunos.
4. O cobramento das sancións será feito efectivo mediante requirimento ao sancionado, ou concedéndolle o prazo de trinta días para ingresar o seu importe na caixa do colexio ou conta bancaria designada para o efecto. Transcorrido o dito prazo, o presidente do colexio, logo de acordo da Xunta de Goberno, instará o procedemento xudicial correspondente para obter o pagamento do adebedado.
En todo caso, o importe da sanción poderá ser deducido do aboamento que, por calquera concepto, teña que percibir do colexio.
Artigo 48º.-Prescricións.
1. As faltas prescribirán nos seguintes prazos, contados a partir da data na que se cometese o feito sancionable sen que se iniciase o expedente disciplinario:
a) As faltas leves ao ano.
b) As faltas graves aos dous anos.
c) As faltas moi graves aos tres anos.
2. A iniciación do expediente interromperá en todo caso a prescrición.
3. As sancións prescribirán nos seguintes prazos:
a) No caso de faltas leves ao ano.
b) No caso de faltas graves aos dous anos.
c) No caso de faltas moi graves aos tres anos.
O prazo de prescrición da sanción por falta de execución desta comezará a contarse desde o día seguinte a aquel en que se comunique ao colexio polo órgano competente o carácter firme da resolución sancionadora.
O prazo de prescrición da sanción, cando o sancionado quebrante o seu cumprimento, comezará contado desde a data do quebrantamento.
Artigo 49º.-Procedemento sancionador.
1. Terán funcións sancionadoras no ámbito da súa respectiva competencia:
a) A Xunta de Goberno.
b) O Consello Xeral de Colexios Oficiais de Farmacéuticos, ou Consello Autonómico, no caso da súa creación.
2. A competencia do instrutor acadará:
a) Á instrución dos expedientes para os que fose nomeado.
b) Propoñer as sancións que ao seu xuízo correspondan.
3. A Xunta de Goberno, constituída en órgano disciplinario, terá competencia:
a) Para promover a instrución e vixiar a correcta tramitación dos expedientes.
b) Para resolver o expediente.
c) Para executar as sancións impostas.
4. O Consello Xeral de Colexios Oficiais de Farmacéuticos, ou o Consello Autonómico, se é o caso, terán competencias para instruír expedientes e xulgar as faltas da Xunta de Goberno ou de calquera dos seus membros.
5. O propio acordo de apertura do expediente disciplinario deseñará o instrutor e o secretario, tanto se estivesen nomeados con carácter xeral, como se o fosen con carácter especial. A Xunta de Goberno, se é o caso, poderá substituír o instrutor e secretario, así como eventualmente designar uns novos, o que se notificará ao colexiado suxeito a expediente, así como aos designados para desempeñar os ditos cargos.
6. A Xunta de Goberno, como órgano disciplinario, terá a mesma composición que como órgano de Goberno, salvo abstencións ou recusacións de acordo co dereito.
7. Os instrutores e secretarios serán designados pola Xunta de Goberno, entre os seus membros para cada expediente. A renuncia soamente poderá facerse por causa xustificada.
8. Todo instrutor poderá ser substituído por outro por acordo da Xunta de Goberno se incumprise as normas de procedemento, os prazos do expediente ou por calquera outra causa xustificada.
9. A Xunta de Goberno, como medida preventiva, poderá acordar as medidas provisionais que estime oportunas para asegurar a eficacia da resolución que puidiera recaer, se existisen elementos de xuízo suficientes para iso. Non se poderán tomar medidas provisionais que poidan causar daños irreparables aos interesados, ou ben que impliquen a violación de dereitos amparados polas leis.
10. Serán de aplicación o instrutor e secretario as normas relativas á abstención e recusación dos artigos 28 e 29 da Lei de réxime xurídico das administracións públicas e do procedemento administrativo común.
11. O instrutor ordenará a práctica de cantas dilixencias sexan adecuadas para a determinación e comprobación dos feitos e, en particular, de cantas probas poidan conducir ao esclarecemento e a determinación das responsabilidades susceptibles de sanción. Á vista das actuacions practicadas, o instrutor formulará o correspondente prego de cargos.
12. O prego de cargos deberá redactarse de xeito claro e preciso, comprenderá os feitos imputados ao inculpado en parágrafos separados e numerados por cada un deles e expresará, se é o caso, a falta presuntamente cometida e as sancións que puidesen serlle de aplicación, con referencia aos preceptos deste estatuto.
13. O prego de cargos notificaraselle ao inculpado, concedéndolle un prazo non inferior a dez días, nin superior a quince, para que poida contestalo coas alegacións que considere pertinentes e a achega de documentos que estime de interese. Así mesmo, o inculpado poderá solicitar a realización, na súa contestación, de calquera medio de proba admisible en dereito que coide necesario.
14. O instrutor disporá do prazo dun mes para a práctica das probas que estime pertinentes, sexan o non as propostas, con notificación ao inculpado do lugar, a data e a hora para a práctica destas, co fin de que poida intervir.
15. O instrutor poderá denegar unicamente a admisión e práctica das probas que considere innecesarias ou improcedentes, en resolución motivada non recorrible, sen prexuízo das alegacións que ao respecto procedan nas actuacións e recursos ulteriores.
16. Nos casos en que, por petición do interesado, deban efectuarse probas nas que a súa realización implique gastos que non deba soportar o colexio, este poderá exixir o anticipo destes, a reserva da liquidación definitiva, unha vez practicada a proba.
A liquidación dos gastos practicarase unindo os comprobantes que acrediten a realidade e contía destes.
17. Transcorridas as actuacións, o instrutor, dentro dos dez días seguintes, formulará proposta de resolución na que se fixarán con precisión os feitos, motivará, se é o caso, a denegación de probas, fará a valoración destes para determinar a falta que considere cometida e precisará a responsabilidade do inculpado, así como a sanción que se vaia impoñer.
18. A proposta de resolución notificaráselle ao inculpado para que no prazo de dez días, con vista do expedente, poida alegar ante o instrutor canto considere conveniente na súa defensa.
19. O instrutor, oído o inculpado ou transcorrido o prazo sen alegación ningunha, remitirá o expedente completo á Xunta de Goberno, co seu informe.
20. A Xunta de Goberno resolverá o expedente na primera sesión que convoque tras a recepción do expediente.
Non obstante, a Xunta de Goberno poderá, antes de adoptar a súa resolución, ordenarlle ao instrutor a realización daqueles trámites que por omisión non se levasen a cabo, e resulten imprescindibles para a adopción do acordo de resolución definitivo. Das ditas aclaracións darase traslado ao inculpado para que alegue o que estime conveniente nun prazo improrrogable de dez días.
21. A resolución da Xunta de Goberno que poña fin ao expediente disciplinario haberá de ser motivada, resolvendo todas as cuestións formuladas no expediente e non poderá afectar a feitos distintos dos que serviron de base ao prego de cargos e á proposta de resolución, sen prexuízo da súa distinta valoración. Na adopción do acordo non intervirán os actuantes na fase instrutora do expediente, en calidade de instrutor o secretario.
22. O acordo deberá ser tomado pola Xunta de Goberno mediante votación secreta e coa conformidade das dúas terceiras partes dos membros presentes.
No cómputo do quórum non se terán en conta os membros da Xunta de Goberno que non poidan intervir na adopción do acordo.
23. A resolución que se dite deberá ser notificada ao inculpado e, se é o caso, ao denunciante dos feitos, con expresión dos recursos que contra esta se poidan interpor, órgano ante o que deberán de presentarse e prazos para súa interposición.
24. No non previsto nos números anteriores, haberá que aterse ao establecido no Regulamento de procedemento para o exercicio da potestade sancionadora, Decreto 1398/1993, do 4 de agosto.
Artigo 50º.-Recursos.
1. Contra a resolución que poña fin ao expediente, poderá o interesado, no prazo dun mes, interpor recurso de alzada ante o Consello Autonómico de Colexios Farmacéuticos, caso da súa creación ou,
de non existir, ante o Consello Xeral de Colexios Oficiais de Farmacéuticos. Se o recurso fora presentado no colexio, este, dentro dos dez días seguintes, remitirao en unión do expediente instruído e do informe ao Consello Xeral de Colexios de Farmacéuticos, ou Consello Autonómico. Sen prexuízo diso caberá interpor recurso de alzada ante a Consellería de Sanidade nas materias nas que a dita consellería sexa competente.
2. Contra as resolucións dos recursos de alzada poderán os interesados interpor recurso potestativo de reposición ou recurso contencioso-administrativo.
3. As sancións disciplinarias, unha vez firmes en vía administrativa, serán executadas pola Xunta de Goberno nos propios termos da resolución que acorde a súa imposición.
Non obstante, a Xunta de Goberno do Colexio poderá acordar, de oficio ou por instancia de parte, cando se acredite a interposición pertinente do recurso contencioso-administrativo, a suspensión da execución en tanto se substancie, sen prexuízo do dereito do interesado a solicitar tal suspensión no ámbito do propio recurso contencioso-administrativo. En todo caso, cando a sanción consista na suspensión no exercicio profesional, a excución quedará en suspenso ata que a sanción resulte definitivamente firme.
4. As sancións que impliquen suspensión no exercicio da profesión dun colexio terán efecto no ámbito de todos os colexios oficiais de farmacéuticos de España, de xeito que deberán ser comunicadas ao Consello Xeral de Colexios de Farmacéuticos para que este o traslade aos demais colexios e ás autoridades sanitarias.
TÍTULO VIII
Dos premios e distincións
Artigo 51º
O Colexio Oficial de Farmacéuticos da Provincia de Lugo poderá otorgar premios e distincións aos colexiados ou terceiras persoas que se teñan distinguido no exercicio da súa actividade profesional ou dentro do ámbito farmacéutico. Estes premios e distincións recolleranse no correspondente regulamento de réxime interno do colexio.
TÍTULO IX
Do réxime xurídico dos actos do colexio
Artigo 52º
1. Os actos e acordos dos órganos do Colexio Oficial de Farmacéuticos da Provincia de Lugo estarán sometidos ao dereito administrativo.
2. As cuestións de carácter civil ou penal e aquelas que se refiran ás relacións co persoal dependente do colexio, atribuiranse respectivamente á xurisdición civil, penal ou laboral.
3. Contra as resolucións dos órganos de goberno e actos de trámite que determinen a imposibilidade de continuar o procedemento ou produzan indefensión poderá o interesado, no prazo dun mes, interpor recurso de alzada ante o Consello Xeral de Colexios Oficiais de Farmacéuticos, ou Consello Autonómico, caso da súa creación. Se o recurso fose presentado no colexio, este, dentro dos dez días seguintes, remitirao en unión do expediente instruído e do informe ao Consello Xeral de Colexios de Farmacéuticos, ou Consello Autonómico, caso da súa creación. Sen prexuízo diso caberá interpor recurso de alzada ante a Consellería de Sanidade nas materias nas que a dita consellería sexa competente.
4. Contra as resolucions ditadas polo Consello de Colexios de Farmacéuticos, poderán os interesados interpor recurso potestativo de reposición ou recurso contencioso-administrativo.
TÍTULO X
Da disolución e liquidación
Artigo 53º
1. A disolución do Colexio Oficial de Farmacéuticos da Provincia de Lugo realizarase de acordo co disposto na vixente Lei 2/1974, do 13 de febreiro, de colexios profesionais.
2. Serán causas de disolución e liquidación as seguintes:
a) A imposibilidade manifesta de procurar os fins do colexio recollidos no artigo 4º.
b) A paralización definitiva dos órganos de goberno do colexio de xeito que resulte imposible o seu funcionamento e reposición.
c) A fusión con outro ou outros colexios da mesma profesión, cando así o acorden as tres cuartas partes dos colexiados en Asemblea Xeral Extraordinaria convocada para o efecto. O acordo trasladarase á Xunta de Galicia para a súa tramitación de acordo co dereito.
3. O procedemento de disolución do colexio abrirá o período de liquidación. A lei que autorice a disolución do colexio establecerá a disolución do seu patrimonio, dereitos e obrigas, fixándose o destino do remanente se existise, de acordo co que decida a Asemblea Xeral.
Disposicións adicionais
Primeira.-As próximas eleccións para cargos de Xunta de Goberno do Colexio Oficial de Farmacéuticos da Provincia de Lugo, convocaranse para cubrir a totalidade dos cargos da dita Xunta de Goberno, segundo disposto nestes estatutos.
Segunda.-Todas as referencias ao Consello Autonómico de Colexios Oficiais de Farmacéuticos de Galicia deberán entenderse referidas ao Consello Xeral de Colexios Oficiais de Farmacéuticos de
España, nos supostos de non estar constituído aquel, ou, aínda estando constituído, de non formar parte o colexio deste, ou, por non asumir o Consello Autonómico tales competencias.
Disposicións transitorias
Primeira.-Os expedientes que estivesen pendentes de tramitación á entrada en vigor destes estatutos continuarán a esta segundo a normas vixentes cando se iniciaron.
Segunda.-Os recursos contra as resolucións que se diten nos expedientes a que se refire o número anterior tramitaranse de acordo coa normativa vixente no día que se interpoñan.
Disposición derrogatoria
Á súa entrada en vigor quedarán derrogadas todas as normas estatutarias de inferior ou igual rango que se opoñan ao neles establecido.